ROZHODNUTIE KOMISIE
zo 16. decembra 2005,
ktorým sa Českej republike, Estónsku, Cypru a Litve povoľuje výnimka zo smernice Rady 1999/105/ES o uvádzaní množiteľského materiálu lesných kultúr na trh, pokiaľ ide o zásoby nahromadené od 1. januára 2003 do 1. mája 2004
[oznámené pod číslom K(2005) 5160]
(2005/915/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky, a najmä na článok 42 ods. 2,
keďže:
(1)
Podľa článku 42 aktu o pristúpení môže Komisia prijať prechodné opatrenia, ak sú tieto prechodné opatrenia potrebné na uľahčenie prechodu z existujúceho režimu v nových členských štátoch na režim vyplývajúci z uplatňovania veterinárnych a fytosanitárnych predpisov Spoločenstva. Tieto predpisy zahŕňajú predpisy súvisiace z hľadiska uvádzania množiteľského materiálu lesných kultúr na trh.
(2)
V smernici Rady 1999/105/ES z 22. decembra 1999 o uvádzaní množiteľského materiálu lesných kultúr na trh (1) sa stanovuje, že množiteľský materiál lesných kultúr sa môže uvádzať na trh, len ak sú splnené požiadavky článku 6 ods. 1 a ods. 3.
(3)
V smernici Rady 1999/105/ES sa stanovuje uvádzanie množiteľského materiálu lesných kultúr, ktorý sa nahromadil do 1. januára 2003, na trh až do vyčerpania zásob.
(4)
Česká republika, Estónsko, Cyprus a Litva informovali Komisiu a ostatné členské štáty o existencii zásob množiteľského materiálu lesných kultúr, ktoré sa vyprodukovali na ich územiach od 1. januára 2003 do 1. mája 2004. Uvádzanie týchto materiálov na trh by sa nepovolilo, ak by sa neudelilo povolenie na výnimku z ustanovení uvedenej smernice.
(5)
S cieľom umožniť týmto krajinám uvádzať na trh zásoby množiteľského materiálu, ktorý sa vyprodukoval od 1. januára 2003 do 1. mája 2004, by sa im malo dovoliť, aby na svojich územiach do 30. apríla 2007 uvádzali na trh množiteľský materiál, ktorý sa vyprodukoval počas uvedeného obdobia v súlade s inými ustanoveniami, než sú ustanovenia uvedené v uvedenej smernici.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre osivo a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Na základe výnimky z článku 6 ods. 1 a 3 smernice 1999/105/ES sa Českej republike, Estónsku, Cypru a Litve povoľuje uvádzať na trh do 30. apríla 2007 na ich územiach množiteľský materiál vyprodukovaný od 1. januára 2003 do dňa pristúpenia, ktorý v súlade s ustanoveniami tejto smernice nebol oficiálne predložený.
Počas tohto obdobia sa tento množiteľský materiál uvádza na trh na území príslušného členského štátu. Na každej nálepke alebo doklade, úradnom alebo inom, ktorý sa pripája alebo prikladá k množiteľskému materiálu podľa ustanovení tohto rozhodnutia, sa musí jasne uviesť, že materiál je určený na obchodovanie výlučne na území príslušnej krajiny.
Článok 2
Toto rozhodnutie je určené členským štátom.
V Bruseli 16. decembra 2005